## El CECOPI compta amb prop de 500 professionals treballant en l’extracció de llots en 80 garatges afectats per la DANA

*** Bombers forestals i del Consorci Provincial de València, l’UME i les empreses contractades per la Diputació de València duen a terme les tasques d’extracció.
* La Confederació Hidrogràfica del Xúquer anuncia l’inici dels treballs de neteja del barranc del Poio entre Paiporta i Picanya**

La directora general de Prevenció d’Incendis Forestals, Rosa Tourís, ha informat de les qüestions que s’han abordat en l’última reunió que ha mantingut el CECOPI i en la qual han participat el president de la Generalitat, Carlos Mazón, el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

La portaveu del CECOPI s’ha referit a l’evolució dels treballs realitzats per a l’extracció de llots en els garatges i soterranis i ha indicat que, en estos moments, “hi ha prop de 500 professionals treballant en la neteja d’uns 80 garatges afectats per la DANA”.

Tourís ha recordat que “es tracta de personal de Bombers Forestals de la Generalitat, de Bombers del Consorci Provincial de València, així com personal de l’UME i d’altres recursos com són les empreses contractades per la Diputació de València”.

En els pròxims dies, ha assenyalat, “una vegada acabades les tasques en estos garatges, seran al voltant de 300 els aparcaments afectats que estaran nets, xifra que suposa més del 40 % dels garatges mapats”.

La portaveu del CECOPI ha subratllat que estos treballs d’extracció de llots i neteja en aparcaments subterranis “s’estan duent a terme de la manera prevista”.

D’altra banda, com ha informat la portaveu, “des de la Confederació Hidrogràfica del Xúquer (CHX) s’ha fet públic en el CECOPI el compromís que al llarg del dia de demà arrancaran els treballs de neteja del barranc del Poio, concretament en el tram comprés entre Paiporta i Picanya”.

Estes labors, ha detallat Tourís, “suposen una tasca més, i necessària, per a avançar en la recuperació dels municipis afectats dins dels treballs que està duent a terme l’operatiu de l’emergència i altres empreses”.

Així, ha recordat que la neteja del barranc del Poio “se suma a totes les tasques de neteja de garatges i soterranis citades i retirada d’efectes i voluminosos, així com la retirada de vehicles i llots”.

**Seguretat**

La portaveu ha afegit també que “s’ha tornat a insistir en el CECOPI en la necessitat de respectar les recomanacions de Salut Pública i de complir les indicacions de seguretat sobre les diferents infraestructures provisionals habilitades per a facilitar la mobilitat”.

Així mateix, Tourís ha subratllat que “continuen sent una prioritat les actuacions dels diferents cossos i organismes encaminades a buscar possibles víctimes tant en zones marítimes com terrestres, centrant-se en els expedients que continuen actius i seguint el protocol establit en estos casos”.

Fecha: 03/12/2024